Odense Adresse-Contoirs Efterretninger, 1837-01-26
J disse Dage roullerer der i Kjøbenhavn en Jndbydelsesplan til et Museum for Thorvaldsens Værker, til hvis Oprettelse alene de 17 Mænd, der have underskrevet Planen, have tegnet sig for henved 4000 Rbd. Jndbydelsen er imidlertid ikke alene udstedt til Rigmænd, men til hele Nationen, saa at end ikke det ringeste Bidrag er udelukket. Exemplarer af Jndbydelsesplanen ere blevne omsendte til alle Klasser af Kjøbenhavns Beboere og Kommitteer ville blive dannede i de fleste Landets Kjøbstæder, for at befordre dette Nationalmonuments Fremme. J Jndbydelsen hedder det iblandt Andet: "da Thorvaldsen, havde moddelleret sin Jason, forbausedes Rom ved at see en billedstøtte, der beroede paa de samme ufravigelige Grundlove, som Oldtidens beundrede Arbeider. J mere end trehundrede Aar havde Man i Konstens Land opsøgt Antikerne, samlet, kopieret, ophøiet dem; men alligevel vaklede den moderne Skulptur usikker hid og did, indtil en dansk Konstner gav den Ro og Fasthed. Og ene det havde været nok til at forevige ham." - Længere hen berøres det egentlige Punkt, der har foranlediget Jndbydelsen og her siges: "den værdigste Maade, hvorpaa en skabende Genius kan hædres, er, at aabne den frieste og ædleste Virksomhed for den. At Thorvaldsen ikke har været uden denne Hæder, derom kunne vi let overbevise os, naar vi see, hvorledes hans Arbeider ere fordeelte over en stor Deel af Europa, hvorledes de smykke Landsteder, forherlige Kongeborge, byde Ærefrygt og Alvor i Kirker og paa Torve. Men en lunefuld Skjebne raader ofte her, og midt i al sin Lykke har vor store Landsmand dog savnet et Held, der maa være noget af det meest opløftende for Konstneren, et Held, som det, der uadskillelig har forenet Raphaels Navn med Vaticanet, Phidias's med Templerne i Athen og Olympia. Skjøndt Thorvaldsens mere omfattende Compositioner ere bestemte for og opstillede i anseelige, ja vidtberømte Bygninger, skjøndt de tildeels ere udførte for eller i Forening med navnkundige Bygmestere, saa have Omgivelserne dog aldrig været saa gunstige, Konstneren ei havt saa frie Hænder, at nogen væsentlig Fordeel derved er bleven vunden for hans Arbeider. Ved intet af dem kan man vel med Føie sige, at det architektoniske saaledes forbinder sig med Skulpturen, at en høiere Eenhed deraf fremstaaer, om flere af dem har man Ret til at paastaae, at de maae sees isolerede, saafremt de skulle nydes og vurderes som de fortjene. Tænke vi os en Bygning, opreist og indrettet til at modtage alle de Afstøbninger over hans Modeller, som findes her og i hans romerske Atellier, samt alle de Arbeider i Marmor, brændt Leer o. s. v., der ikke have nogen anden Bestemmelse; Rummet skulde være saa godt benyttet, den architektoniske og malede Decoration anvendt med saamegen Smag, Lyset saavel beregnet, og de forskjellige Gjenstande, saaledes sammenstillede i større og mindre Kredse af beslægtede Forestillinger, at de plastiske Arbeider der maatte fole sig ligesom hjemme og fremtræde roligt og klart, med al den konstneriske Virkning, som er nedlagt i dem, og, hvor det gjordes fornødent, saa at sige fuldstændiggjorte ved en tilsvarende Omgivelse, tænke vi os denne Bygning tillige som et værdigt, nationalt Mindemærke ved dens architektoniske Karakteer og dens Beliggenhed, saa have vi her det første, svage Udkast til et Museum, hvor et fuldstændigt, harmonisk Billede af Thorvaldsens daadrige Liv kunde træde Beskueren imode." Endelig gjøres der opmærksom paa, at det synes nu at være paa Tiden at oprette et saadant Mindemærke for den verdensberømte Kunstner, idet Planens Udstædere advarende indpræge: "længe tør vi heller ikke betænkelige tøve med hvad vi ville gjøre. Halvtredsindstyve Aar ere allerede henvundne siden Thorvaldsen, modtog Akademiets første opmuntrende Belønning, og kunne vi end fortrøste os til, at han gaaer en kraftig Oldingsalder imøde, saa maae vi tillige erindre os, at vort Foretagende udkræver flere Aars Forberedelse, og at vi maae sikkre os imod den lammende Jndflydelse, sam et uventet Slag pleier at medføre for den alt for Trygge." De 17 Udstædere ere: H. N. Clausen, Professor; Collin, Conferentsraad; Reventlow Criminil, Kammerherre og Greve; Dumreicher, Etatsraad; H. Freund, Professor; Gamst, Fabrikant; Hambro, Hofraad; N. Høyen, Professor; C. Moltke, Kammerherre og Greve; v. Prangen, Oberst; H. Puggaard, Grosserer; Rathgen, Justitsraad; P. B. Scavenius, Kammerjunker; Schouw, Professor; J. Thiele, Professor; Treschow, Etatsraad; P. M. Tuxen, Kommandeur=Kapitain.